
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Центра за социјални рад Бор (у даљем тексту: ЦСР Бор), покренутом по притужби AA, након окончаног испитног поступка Заштитник грађана је сачинио следећи
ИЗВЕШТАЈ О СЛУЧАЈУ СА ПРЕПОРУКАМА
Заштитник грађана примио је притужбу
 AA, којом је изразио незадовољство радом Центра за социјални рад Бор, наводећи да овај орган није одлучио о његовом захтеву за остваривање права на новчану социјалну помоћ, поднетом 05.09.2025. године, иако је протекао законом прописан рок за доношење решења.
I ИСПИТНИ ПОСТУПАК

Поступајући по притужби, Заштитник грађана се актом
 од 11.06.2026. године, обратио ЦСР Бор и затражио изјашњење о свим релевантним чињеницама и околностима које се односе на конкретни случај. 

С обзиром на то да по допису није поступљено у року који је за то остављен, Заштитник грађана је упутио ЦСР Бор две ургенције за поступање по акту од 11.06.2026. године, и то ургенцију
 од 21.07.2026. године и ургенцију
  од 26.08.2026. године.
Међутим, до дана сачињавања овог извештаја, ЦСР Бор није доставио тражено изјашњење.

II ЧИЊЕНИЦЕ И ОКОЛНОСТИ ПРЕДМЕТА
На основу спроведеног поступка и сагледавања навода притужбе, утврђено је да ЦСР Бор није поступио по захтеву Заштитника грађана, чиме није испунио законом прописану обавезу сарадње са Заштитником грађана.

III РЕЛЕВАНТНИ ПРОПИСИ

Приликом сагледавања правилности и законитости рада органа јавне власти и утврђивања пропуста, Заштитник грађана руководио се одредбама Устава Републике Србије и Закона о Заштитнику грађана.
Уставом Републике Србије прописано је да је Заштитник грађана независтан државни орган који штити права грађана и контролише рад органа државне управе, органа надлежног за правну заштиту имовинских права и интереса Републике Србије, као и других органа и организација, предузећа и установа којима су поверена јавна овлашћења (чл. 138. Устава).

Законом о Заштитнику грађана, Заштитник грађана је овлашћен да контролише законитост и правилност рада органа управе, ради утврђивања да ли је њиховим актима, радњама или нечињењем дошло до кршења права грађана зајемчених Уставом, потврђеним међународним уговорима, општеприхваћеним правилима међународног права, законима, другим прописима и општим актима Републике Србије (чл. 19. Закона).
Истим законом прописано је да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којима располажу, а који су од значаја за поступак који води односно за остваривање циља његовог превентивног деловања, без обзира на степен њихове тајности, осим када је то у супротности са законом (чл. 24. Закона).
Истим законом прописано је да су сви функционери и запослени у органу управе дужни да се одазову на захтев Заштитника грађана да учествују у испитном поступку и пруже му потребна објашњења (чл. 34. ст. 5. Закона).

Када оконча испитни поступак, Заштитник грађана сачињава писмени извештај о случају који доставља надлежном органу и подносиоцу притужбе и објављује га на својој веб презентацији. У извештају о случају Заштитник грађана утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештају о случају уноси препоруку о начину на који би неправилности и незаконитости у раду требало отклонити односно начину унапређења рада органа (чл. 37. Закона).
IV УТВРЂЕНИ  ПРОПУСТИ

Сагледавајући наводе изнете у примљеној притужби и поступајући по истој, Заштитник грађана је уочио пропуст у раду ЦСР Бор, који се огледа у непоступању по захтеву и по накнадно упућеним ургенцијама Заштитника грађана, чиме овај орган није  испунио своју законом прописану обавезу сарадње са Заштитником грађана. 
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

Наиме, поштовање позитивних прописа Републике Србије, не представља само обавезу свих њених грађана, већ пре свега представља обавезу свих државних органа, који својим примером морају показати да се њихов рад безусловно заснива на поштовању Устава и закона.

Дакле, органи државне управе и органи локалне самоуправе немају дискреционо право да оцењују коју ће своју законску обавезу испуњавати, а коју неће, већ је основни услов за постојање правне државе и јачање поверења грађана у исту, да сви државни органи у потпуности поштују и примењују све њене позитивне прописе.

Изостанак сарадње ЦСР Бор у конкретном случају производи ситуацију која Заштитника грађана онемогућава да у пуном капацитету врши своју законом и Уставом  прописану функцију, што је пропуст који за посредне последице по правилу има, а и овај пут је имао, стварање правне несигурности, отежавање правног положаја грађана и кршење њихових права.
Коначно, неизвршавање законом прописане обавезе сарадње са Заштитником грађана, води посредном закључку да орган управе који има такав приступ овој законској обавези, може себи да дозволи „луксуз“ непоштовања закона и када поступа по захтевима грађана и одлучује о њиховим правима и обавезама, што у најмању руку одступа од стандарда добре управе.

***
Након спроведеног поступка контроле законитости и правилности рада, а на основу свега изнетог, уважавајући стандарде домаћег и међународног права, чињенице и доказе, Заштитник грађана налази да је у раду и поступању контролисаног органа начињен пропуст који се огледа у незаконитом поступању - Центар за социјални рад Бор није испунио законом прописану обавезу сарадње са Заштитником грађана јер на његове захтеве није доставио тражено изјашњење на конкретне околности у остављеним роковима и на тај начин је утицао на дужину трајања поступка који води Заштитник грађана.
V УПУЋЕНЕ ПРЕПОРУКЕ
На основу утврђеног недостатка у раду, Заштитник грађана препоручује Центру за социјални рад Бор следеће:

I Центар за социјални рад Бор ће у року од 15 дана од дана пријема препоруке испунити законом прописану обавезу сарадње са Заштитником грађана и доставити тражене информације у предмету AA, и на тај начин омогућити утврђивање чињеница од значаја за поступак који је водио Заштитник грађана.

II Центар за социјални рад Бор ће у будућем раду благовремено поступати по захтевима Заштитника грађана и достављати потпуне, прецизне и конкретне одговоре, поткрепљене одговарајућом документацијом као потврдом пружених информација, јер се другачије поступање третира као повреда законских одредби о обавезној сарадњи са Заштитником грађана.
Центар за социјални рад Бор ће у року од 15 дана обавести Заштитника грађана о поступању по препорукама уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.
	ЗАШТИТНИК ГРАЂАНА

	мр Зоран Пашалић


	Доставити:

- Центар за социјални рад Бор, ул Војске Југославије бр. 11, 19210 Бор,  

· притужиоцу,
· у списе предмета.


� „Сл. гласник РС“ бр. 98/2006 и 115/2021


� „Сл. гласник РС“ бр. 105/2021


� Примљена 04.06.2026. године и заведена под дел. бр. …


� Примљен у ЦСР Бор дана 17.06.2026. године


� Примљена у ЦСР Бор дана 29.07.2026. године


� Примљена у ЦСР Бор дана 31.08.2026. године 

